hotchpotch/miracl-hf-unified huggingface dataset:
Dita Von Teese
Dita Von Teese (oik. Heather Renée Sweet, s. 28. syyskuuta 1972 Rochester, Michigan) on yhdysvaltalainen burleskitaiteilija, pin-up- ja fetish-malli sekä strippari. Von Teese aloitti uransa stripparina jäljittelemällä Bettie Pagen ulkonäköä. Jo pienenä tyttönä Dita unelmoi hohdokkaasta elämästä ja ihaili Hedy Lamarrin, Rita Hayworthin ja Betty Grablen kaltaisia Hollywood-tähtiä. Dita harrasti balettia jo 4-vuotiaasta saakka.
Sittemmin Von Teese on kehittänyt oman tyylinsä, johon hän on ottanut vaikutteita 40- ja 50-lukujen muodista sekä pin-up glamour -kuvista. Korsettien, hansikkaiden ja saumasukkien käyttö on merkittävä osa Von Teesen lavarekvisiittaa. Lavaesiintymisissään hän esittää myös erilaisia rooleja strippinumeroidensa sekä koristeellisien asujensa ohessa.
Von Teese on esiintynyt Playboy-lehdessä useaan otteeseen vuosina 1997–2006. Hän on esiintynyt Andrew Blaken elokuvissa "Pin Ups 2" ja "Decadence". Hän on myös esiintynyt nimellä "Heather Sweet" elokuvissa "Romancing Sara" ja "Matter of Trust". Hänet on kiinnitetty Esteé Lauderin omistaman MAC-meikkimerkin Viva Glam huulipunien mainosmalliksi.
Kertomansa mukaan myös arkielämässä Von Teese on aina ulkoisesti huoliteltu. Von Teesen sanoin: "Ihmiset näkevät katukuvassa julkisuuden henkilöitä epäsiisteinä ja he ajattelevat, että se on hyväksyttävää. Minusta se kuuluu hyviin tapoihin, että näyttää hyvältä ja huolitellulta lähtiessä ulos".
Von Teese meni naimisiin menestyneen muusikon Marilyn Mansonin kanssa 3. joulukuuta 2005 kolmen vuoden seurustelun jälkeen. Häät pidettiin Irlannissa heidän ystävänsä Gottfried Helnweinin kotona. Von Teesen ja Mansonin avioliitto kuitenkin päättyi eroon jo hieman yli vuoden kuluttua, kun Von Teese haki avioeroa joulukuussa 2006. Erohakemuksessa Dita vetosi "sovittamattomissa oleviin eroavaisuuksiin", kuten Mansonin raskaaseen alkoholin käyttöön. Mansonilla oli myös suhde näyttelijätär Evan Rachel Woodin kanssa jota Von Teese ei hyväksynyt. Avioero inspiroi Mansonin vuoden 2007 albumin Eat Me, Drink Me.
Maranello
Maranello on Italiassa, Emilia-Romagnan hallinnollisella alueella ja Modenan maakunnassa sijaitseva kaupunki. Sen asukasluku on runsaat 17 000 ja pinta-ala noin 33 neliökilometriä. Kaupunki sijaitsee keskimäärin 137 metriä merenpinnan yläpuolella.
Maranello tunnetaan urheiluautovalmistaja Ferrarin katuautotehtaan ja sen kilpailujaoksen, "Gestione Sportivan", Formula 1 -talli Scuderia Ferrarin kotipaikkana. Testiajot ajetaan Ferrarin yksityisellä kilparadalla, joka tunnetaan nimellä "Pista di Fiorano". Rata sijaitsee Maranellon naapurikunnan, Fioranon alueella. Scuderia Ferrarin välittömässä läheisyydessä sijaitsee yleisölle avoin Galleria Ferrari.
Katajasuontie
Katajasuontie eli yhdystie 8891 on valtatien 5 ja yhdystien 8890 yhdistävä tie Ristijärvellä Jokikylän pohjoispuolella. Emäjoen yli on rakennettu kaksikansinen teräsristikkosilta, jossa Ämmänsaaren rata kulkee tien yläpuolella samansuuntaisesti. Tien pituus on 2,3 kilometriä. Emäjoen sillan ja yhdystien 8890 välinen osuus on lähes viivasuora.
Kuopion Lyseon lukio
Kuopion Lyseon lukio on kuopiolainen yleislukio. Samassa rakennuksessa toimii myös IB-lukio.
Kuopion lyseo perustettiin vuonna 1872 Kuopion yläalkeiskoulun ja kimnaasin pohjalle. Yläalkeiskoulun ensimmäinen rehtori oli J. V. Snellman. Koulurakennus valmistui vuonna 1826 silloisen hevostorin, nykyisen Kuopion torin, etelälaidalle muistoksi Aleksanteri I:n käynnistä Kuopiossa. Rakennuksen suunnitteli Carl Ludvig Engel. Peruskoulu-uudistuksen myötä lyseo jaettiin vuonna 1975 kahdeksi erilliseksi kouluksi: yläasteeksi ja Kuopion Lyseon lukioksi.Lyseota laajennettiin lääninarkkitehti Ferdinand Öhmannin johdolla vuosina 1874–1875. Tämän lisäksi 1880-luvulla laajennettiin rakentamalla siipirakennus Puijonkadun puolelle. Lyseota on laajennettu vielä 1900-luvulla kahdesti. Ensin vuonna 1914 Hallituskadun puolelle rakennetulla voimistelusalilla ja vuonna 1940 rakennetulla pihasivun korotuksella ja laajennuksella.
Kirkonkylä (Myrskylä)
Myrskylä on Myrskylän kunnan Myrskylän kylään kuuluva kirkonkylä Kirkkojärven länsipuolella. Myös kirkonkylän pohjoispuolella olevat suomenkieliset kylät, kuten Paavola, Palonpää ja Kylmäsuo, on luettu Myrskylän kirkonkylään, ja nämä kaikki muodostavat yhteensä vajaan puolet kunnan pinta-alasta. Kirkonkylää ja samaksi kokonaisuudeksi luettuja muita kyliä on kutsuttu "Myrskylänkyläksi".
Kylän keskustassa on Myrskylän kunnantalo, jossa on myös Myrskylän kirjasto, jonka lainausosaston puolikas ja lehtienlukusali on valtuustosali. Palveluihin kuuluvat terveyskeskus ja apteekki, Sale Myrskylä, Abc-automaattiasema, Myrskylän kirkko ja kahvila ja ravintola, Myrskylän Osuuspankki ja Myrskylän säästöpankki.
Kirkonkylän kehittyvä alue on Syväjärventien suunnassa itäänpäin Kapakantien alue, jolle on rakennettu uusia pientaloja Kirkkojärven rannan välittömään läheisyyteen. Lähellä Myrskylän entistä kartanoa on rautakauppa ja siitä Porlammin suuntaan Syväjärvi uimarantoineen, laitureineen ja kaksine grillikatoksineen. Lapinjärven vastaisella rajalla on kivilouhimo.
Etelä-Myrskylän ruotsinkieliset kylät ovat muodostaneet hallintojaossa omat kylänsä.
Myrskylän kirkonkylään perustettiin 1929 Myrskylän Osuusmeijeri, joka toimi itsenäisenä meijerinä vuoteen 1954 saakka, jonka jälkeen 1955 se alkoi keräillä ja vastaanottaa maitoa Osuuskunta Tuottajain Maidon laskuun. Myrskylän Osuusmeijeri lakkaa vuoteen 1958 mennessä.
Montreal Maroons
Montreal Maroons oli National Hockey Leaguessa vuosina 1924–1938 pelannut joukkue. Maroons voitti Stanley Cupin kahdesti, ensin kaudella 1925–1926 ja seuraavaksi kaudella 1934–1935.
Maroons liittyi NHL:een ensimmäisen laajennuksen aikana samaan aikaan Boston Bruinsin ja Hamilton Tigersin kanssa. Näihin aikoihin Montrealissa pelasi kaksi seuraa, Montreal Canadiens sekä Maroons. Näistä Maroons oli suunnattu enemmänkin englanninkielisille kannattajille, kun taas Canadiens oli enemmänkin ranskankielisten kannattajien suosiossa.
Maroonsilla on vieläkin hallussa yksi NHL:n ennätyksistä yhdessä Detroit Red Wingsin kanssa. Joukkueet pelasivat kaudella 1935–1936 pudotuspeliottelun, joka kesti lopulta 176 minuuttia ja 30 sekuntia, kunnes Red Wings lopulta voitti ottelun lukemin 1-0.
Tšerskivuoristo
Tšerskivuoristo () on Sahan tasavallan ja Magadanin alueen rajalla Venäjän kaukoidässä Koillis-Aasiassa sijaitseva vuoristo. Vuoriston pääharjanne kulkee luode-kaakko-suunnassa. Sen korkein huippu on Popeda, joka on 3 147 metriä korkea. Vuoristo yhtyy lounaassa Verhojanskvuoristoon. Kaakkossa se madaltuu vähittäin kohti Ohotanmerta. Tšerskivuoristo muodostaa osan Kolyman ja Indigirkan välisestä vedenjakajasta.
Tšerskivuoristo on nimetty puolalaisen tiedemiehen ja tutkimusmatkailijan Jan Czerskin () mukaan. Czerski oli geologi ja maantietelijä, joka tutki Siperiaa 1800-luvulla jouduttuaan ensin karkotetuksi sinne Venäjän armeijan sotilaaksi, osallistuttuaan vallankumoukselliseen toimintaan.
Paltaniemen kuvakirkko
Paltaniemen kuvakirkko (myös Paltamon vanha kirkko) on vuonna 1726 valmistunut puukirkko Kajaanin Paltaniemellä.
Koko Kainuu kuului kirkollisesti Liminkaan aina vuoteen 1559 asti. Seurakunnan nimeksi tuli "Oulujärven erämaaseurakunta", jonka ensimmäinen kirkko rakennettiin Manamansaloon ja joka tuhoutui rappasodissa 1581. Emäseurakunta sai alkunsa Paltamo-nimisenä vuonna 1599, jolloin rakennettiin ensimmäinen kirkko Paltaniemelle. Tämä kirkko tuhoutui maanjäristyksen seurauksena rantatörmän vyöryssä 1626. Seuraava vuonna 1665 valmistunut kirkko poltettiin isonvihan aikaan 1716 pian Kajaanin linnan tuhoamisen jälkeen.
Nykyinen kirkko valmistui 1726. Aluksi se aiottiin rakentaa vanhan poltetun kirkon paikalle Kirkkoniemeen, mutta rantatörmän vaarallisuus huomattiin ajoissa. Kirkon rakensi 24 kirvesmiestä Johan Simonpoika Knubbin johdolla. Knubb kuului etelä-pohjalaiseen kirkonrakentajasukuun. Kirkko vihittiin käyttöön kynttilänpäivänä 1727, mutta varsinainen sisustus saatiin valmiiksi vasta 1781.
Margareta Capsian maalaama pyhää ehtoollista esittävä alttaritaulu saatiin kirkkoon 1727. Kirkolle ominaiset katto- ja holvimaalaukset on tehnyt Emanuel Granberg vuosina 1778–1781. "Lankkumaalariksi" haukuttu Pekka Qfeflander restauroi kolmea maalausta vuonna 1851, jolloin ne menettivät osan alkuperäisestä loistostaan.
Parhaiten säilynyt maalaus on pääoven yläpuolella oleva "viimeinen tuomio", jonka yläosa kuvaa taivasta ja alaosa helvetin kurjuutta. Huomattavan suuri osa maalauksen alapuolesta on kuitenkin poistettu, koska se lienee järkyttänyt seurakuntalaisia.
Vuosina 1622 ja 1685 tehdyt kirkonkellot ovat ainoat ensimmäisistä kirkoista ehjinä säilyneet esineet. Kellot olivat liian raskaat kirkon omalle tornille, joten niille jouduttiin rakentamaan oma tapuli 1768–1769.
Tässä Kainuun emäseurakunnan kirkossa on istumapaikkoja noin 800. Vaikka Paltaniemen kylä kuuluukin Kajaaniin, on kirkko edelleen Paltamon seurakunnan omistuksessa. Kajaanin seurakunta vuokraa kirkkoa ja järjestää siellä jumalanpalveluksia kesäisin ja jouluna. Kirkossa ei ole sähköjä tai lämmitystä.
Leuenbergin konkordia
Leuenbergin konkordia on vuonna 1973 laadittu luterilaisten ja reformoitujen kirkkojen välinen kirkon oppia koskeva sopimus. Sopimuksen ovat allekirjoittaneen lähes kaikki suuret Manner-Euroopan luterilaiset ja reformoidut kirkot.
Konkordian mukaan sen allekirjoittajat ovat päässeet yhteisymmärrykseen evankeliumin sisällöstä. Sopimuksen tekstissä kuvataan yhteisymmärrys vanhurskauttamisopissa, kristologiassa, sanan teologiassa, kasteessa ja ehtoollisessa.
Lisäksi sopimuksessa mainitaan, että osapuolten tunnustuskirjoissaan antamat oppituomiot ehtoollisesta, kristologiasta ja predestinaatiosta eivät enää koske nykyisiä kirkkoja.
Näillä perusteilla syntyy sopimuksen mukaan jäsenkirkkojen välille kirkollinen yhteys. Tämän on käytännössä ymmärretty tarkoittavan alttarin ja saarnatuolin yhteyttä: kirkon hyväksyvät toisessa kirkossa toimitetun kasteen, kirkkojen jäsenet ovat tervetulleita jäsenkirkon ehtoolliselle ja kirkkojen saarnaviran haltijat voivat saarnata toinen toisensa kirkossa.
Pohjoismaiden luterilaiset kirkot, mm. Suomen evankelis-luterilainen kirkko, eivät ole allekirjoittaneet konkordiaa. Sopimus on nähty teologisesti ongelmalliseksi mm. siihen sisältyvän sanan teologiaan perustuvan metodin johdosta.
Uskonpuhdistus Ruotsissa
Uskonpuhdistus eli reformaatio lähti liikkeelle saksalais-roomalaisesta keisarikunnasta Martti Lutherin toiminnan seurauksena 1500-luvun alussa. Ruotsin luterilaisuuden vakiinnutti vuonna 1593 pidetty Upsalan kokous.
Uskonpuhdistuksen yhteydessä kirkon taloudellista asemaa heikennettiin. Tämä ja Ruotsin irrottautuminen Kalmarin unionista johti Ruotsin kulttuurilliseen eristymiseen muusta Euroopasta. Uskonpuhdistuksen periaatteiden mukaisesti Ruotsissa alettiin tehdä kansankielistä kirjallisuutta. Molemmille valtakunnan kielille, ruotsiksi ja suureksi osaksi suomeksi, tehtiin raamatunkäännökset. Muutakin kirjallisuutta julkaistiin sekä ruotsiksi että suomeksi.
Kustaa Vaasa oli johtanut kansallista kapinaa Tanskan Kristian II:sta vastaan. Kustaa nousi valtaan vuonna 1521 ja hänet valittiin kuninkaaksi vuonna 1523. Kuningas Kustaan tavoitteena oli itsenäinen Ruotsi ja vahva kruunu. Tämän saavuttamiseksi kirkon valtio valtiossa -asema oli tuhottava ja sen omaisuus oli takavarikoitava kruunulle. Kuninkaan tärkein neuvonantaja kirkkopolitiikan suhteen oli Strängnäsin arkkidiakoni Laurentius Andreæ, joka suunnitteli kirkon kansallistamisen. Andreæn mukaan kirkko oli uskovien yhteisö, joten sen omaisuus kuului kansalle, ja kuningas hallinnoi tätä omaisuutta. Ylin auktoriteetti oli Raamattu eikä kukaan ihminen.
Arkkipiispa Gustav Trolle oli pysynyt uskollisena Kristianille ja paennut maasta. Koska paavi tuki Trollea, hänen sijalleen ei aluksi voitu nimittää uutta arkkipiispaa. Kustaa Vaasa kuitenkin nimitti piispanvirkoihin hänelle uskollisia miehiä. Vuonna 1524 yhteys paaviin katkesi, kun Kustaa vaati saada pitää annaatit itsellään. Luterilaisuuden innokkain vastustaja oli Linköpingin piispa Hans Brask, joka vuonna 1522 uhkasi ekskommunikaatiolla niitä, jotka lukivat tai ostivat Lutherin kirjoituksia. Tukholmassa luterilaisuus levisi lukuisten saksalaisten kauppiaiden välityksellä. Tukholman ulkopuolella uskonpuhdistus ei ollut Ruotsissa suosittu liike, vaan se johdettiin ylhäältä.
Ilmeisesti Suomen ensimmäinen uskonpuhdistuksen julistaja oli Petrus Särkilahti. Varsinaisesti uskonpuhdistuksen laittoi käyntiin Wittenbergin yliopistosta valmistunut pappispolvi, joka oli lähtenyt opiskelemaan 1530-luvulla. Tähän pappissukupolveen kuuluivat muun muassa Suomen uskonpuhdistuksen keskeisimmät hahmot Mikael Agricola ja Paavali Juusten. Uskonpuhdistuksen keskeisimpiä periaatteita oli kristinuskon opettaminen kansan kielellä ja näin Mikael Agricola loi kirjoitetun suomen kielen – Agricolaa kutsutaan suomen kielen isäksi. Kansankielisen jumalanpalveluksen käyttöönotosta on Suomessa vain Paavali Juustenin muistitietoa.
Pusta
Pusta () on nimitys Unkarin aroseuduille. Pustalla vallitsee mannerilmasto, ja kasvillisuus on niukkaa. Pusta oli alun perin melko autiota seutua, joka soveltui ainoastaan karjan laiduntamiseen. Nykyään suuri osa pustasta on kastelulla muokattu maanviljelylle sopivaksi, ja alkuperäistä pustamaisemaa voi nähdä enää harvoissa paikoissa, esimerkiksi Hortobágyn kansallispuistossa. Maaperä koostuu mustastamullasta. Pohjaveden pinta on korkealla, minkä ansiosta puut ja pensaat saavat ravintoa koko vuoden ajan.
Alkujaan Unkarin pusta oli merenpohjaa, johon Tonava on kasannut lietettä. Myös tuuli on tuonut pölymaata mukanaan ja näin Unkarin pusta on saanut alkunsa.
Unkarin pustalla kasvatetaan paljon paprikaa, sillä se on Unkarin kansallisherkku.
"Puszta" on unkarin kielessä paitsi aroseudun nimitys myös adjektiivi, jonka merkitys on tyhjä, autio, lakea, tai paljas.
Pacific Coast Hockey Association
Pacific Coast Hockey Association oli yksi suurimpia jääkiekkoliigoja 1900-luvun alussa. Sitä pelattiin vuodesta 1911 vuoteen 1924, kunnes sen viimeiset seurat liittyivät Western Canada Hockey Leagueen.
Aluksi sarjassa pelasi vain kolme joukkuetta, jotka olivat New Westminster Royals, Victoria Aristocrats ja Vancouver Millionaires. Vuonna 1915 PCHA ja National Hockey Association tekivät sopimuksen, jossa sovittiin kummankin liigan voittajan kohtaavan kauden päätteeksi Stanley Cup -finaalissa. Nyt PCHA:ssa pelasi kaksi uutta seuraa. Vuonna 1914 oli Portland Rosebuds liittynyt siihen ja vuonna 1915 Seattle Metropolitans liittyi myös PCHA:iin. Näin ollen PCHA:n mestaruudesta ja paikasta Stanley Cup -finaaliin pelasi viisi joukkuetta.
Samana vuonna 1915 Vancouver Millionaires valloitti Stanley Cupin ensimmäisenä PCHA-seurana. Seuraavana vuonna Portland Rosebuds pelasi ensimmäisenä amerikkalaisseurana Stanley Cup -finaalissa, joskin häviten sen. Vuotta myöhemmin Seattle Metropolitans oli ensimmäinen amerikkalaisseura, joka pystyi voittamaan Stanley Cupin.
Vuonna 1921 WCHL perustettiin ja siinä pelanneet joukkueet pääsivät myös kilpailemaan Stanley Cupista. Vuonna 1924 Vancouver Maroons vetäytyi PCHA:sta ja kaksi jäljelle jäänyttä seuraa liittyivät PCHA:sta Western Hockey Leagueen (entinen WCHL). WHL ei pysynyt pystyssä kuin kaksi vuotta, vuoteen 1926 saakka, jolloin ainoaksi liigaksi jäi National Hockey League. Victoria Cougarsin vuoden 1925 Stanley Cup -voitto jäi viimeiseksi muun kuin NHL-seuran voittamaksi.
Debyen ja Wallerin tekijä
Debyen ja Wallerin tekijä, B-tekijä tai lämpötilatekijä on parametri, jota käytetään röntgendiffraktiodatan laadun tarkkailussa ja kiteen epäjärjestyksen tutkimuksessa. B-tekijä kertoo atomien lämpöliikkeestä kiteessä sekä kiteen rakenteen järjestyneisyydestä. Kiteen B-tekjä ja atomien B-tekijät ovat eri arvoja, vaikka niitä kutsutaankin samalla nimellä. B-tekijän keksivät Peter Debye ja Ivar Waller. Sen laatu on pituuden neliö (tavallisesti Å).
Mitä alempi B-tekijä on, sitä paremmin järjestäytynyt tutkimuksessa käytetty kide on ollut. Tyypillisestä proteiinikristallista saatava B-arvo on 15-20 Å:ä. Röntgenkristallografiassa käytetty intensiivinen röntgensäteily vaurioittaa kidettä ja B-tekijän arvo kasvaa mittauksen jatkuessa. Alin mitattu yleinen B-tekijä makromolekyylille (vuoteen 2002 mennessä) on ollut krambiini-nimisestä kasvin tuottamasta myrkystä tehdyllä kiteellä. Kyseinen B-tekijän arvo oli 2.5 Å (Jelsch, C. ym. 2002).
B-tekijän arvo alenee resoluution parantuessa. Edellä mainitun krambiinin hyvin alhainen 2.5 Å-arvo saatiin alimmalla makromolekyylille saavutetulla resoluutiolla 0.54 Å. Mikäli resoluutio on huono, voidaan laskea vain yleinen B-arvo koko molekyylille, tai esimerkiksi B-arvot proteiinin aminohappotähteiden sivu- ja pääketjulle. Mikäli mallin resoluutio on korkea, voidaan sen jokaiselle atomille laskea B-tekijä.
Eri atomien B-arvot ovat erilaiset, sillä atomien lämpöliike molekyylissä vaihtelee. Esimerkiksi proteiinin sivuketjun atomit liikkuvat vapaammin kuin hiili-typpi -rangan atomit, mikä vaikuttaa B-tekijän arvoihin. Atomin B-tekijästä voidaan myös päätellä, mitä alkuainetta atomi edustaa. Joskus molekyyliä röntgenkristallografian keinoin mallinnettaessa voi nimittäin olla epäselvää, onko jokin mallissa oleva kohde esimerkiksi vesimolekyyli vai jokin ioni. B-arvo riippuu siis atomista ja sen sijainnista molekyylissä, eikä eri atomeille ole tyypillistä yhtä B-arvoa.
Isotrooppinen B-arvo on laskettu siten, että atomin ajatellaan voivan värähdellä missä tahansa suunnassa. Realistisempi anisotrooppinen B-tekijä saadaan rajoittamalla atomin värähtelysuuntien mahdollisuutta. Anisotrooppiset arvot voidaan laskea vain malleille, joilla on hyvä resoluutio.
Kadotettu paratiisi
Kadotettu paratiisi () on eeppinen runoelma, jonka englantilainen runoilija John Milton kirjoitti esikuvinaan Homeros ja Vergilius. Teos julkaistiin vuonna 1667, mutta Milton oli aloittanut sen kirjoittamisen jo pari vuotta aikaisemmin. Teoksen on suomentanut Yrjö Jylhä, ja siihen on elämäkerran ja selitykset kirjoittanut Eino Railo, ja suomennoksen julkaisi WSOY vuonna 1933.
Aluksi kirja ilmestyi kaksiosaisena, ja se on kirjoitettu riimittömin säkein eli niin sanotuilla silosäkeillä, loppusoinnuttomalla jambimitalla, jota edellisen aikakauden näytelmärunoilijat olivat käyttäneet. Runoelma ilmestyi aikana, jolloin loppusoinnut olivat tulleet muotiin. Milton nojautui kreikkalaisiin ja roomalaisiin eepoksiin ja hylkäsi loppusoinnut "barbaarisen aikakauden keksintöinä". vuonna 1674 julkaistiin toinen painos, johon sitä on muokattu, ja se on jaettu kahteentoista kirjaan, joiden kunkin alussa on lyhyt yhteenveto.
Runoelma käsittelee Raamatun kertomusta ihmisen syntiinlankeemuksesta: Saatanasta lähtöisin olevaa Aatamin ja Eevan kiusausta ja heidän karkotustaan Eedenin puutarhasta. Milton sanoo ensimmäisessä kirjassa, että hänen tarkoituksensa on oikeuttaa Jumalan teot ihmistä kohtaan.
Hortobágy
Hortobágy on kunta Unkarissa, Hajdú-Biharin läänissä 36 km Debrecenistä länteen. Kunnan väkiluku oli vuonna 2004 1667 henkilöä.
Virgin Suicides
Virgin Suicides ("The Virgin Suicides"), televisioesityksessä "Virgin Suicides – Kauniina kuolleet", on vuonna 1999 valmistunut elokuva, jonka on käsikirjoittanut ja ohjannut Sofia Coppola. Jeffrey Eugeniden romaaniin perustuvassa, 1970-luvulle sijoittuvassa elokuvassa Michiganilaista lähiötä järkyttää 13-vuotiaan Cecilia Lisbonin itsemurha. Suojellakseen perheen neljää muuta teini-ikäistä tytärtä, Bonnieta, Luxia, Theresea ja Marya, perheen äiti tiukentaa otettaan kasvatukseen entisestään.
Tilanne muuttuu kun koulun hurmuri Trip Fontaine (Josh Hartnett) viettelee yhden perheen tytöistä, Lux Lisbonin (Kirsten Dunst). Pitkällisen taivuttelun tuloksena vanhemmat antavat tyttöjen osallistua päättäjäistansseihin. Ensimmäisen alkoholikokeilun ja ihastuksen hurmoksessa Tripin ja Luxin ilta päätyy seksiin koulun jalkapallokentän laidalla. Aamulla Lux herää huomatakseen olevansa yksin. Kotiin palaava Lux ja muut sisarukset vangitaan kotiinsa.
Naapurin pojat seuraavat tyttöjä kaukoputkella ja yrittävät auttaa heitä saamaan kontaktia ulkomaailmaan, mutta tytöt vaipuvat entistä syvemmälle omaan maailmaansa. He ovat päättäneet vapauttaa itsensä tekemällä yhdessä itsemurhan.
Elokuva perustuu pitkälti takaumiin poikien muistellessa nuoruutensa mysteeriä. Elokuvaa siivitetään haastatteluilla ja musiikinpätkillä, sekä kertojan pitkillä kertomuksilla muistoistaan.
Elokuvassa keskeistä roolia näyttelevän musiikin on suurimmalta osin tehnyt ranskalainen Air, mutta elokuvan soundtrackilla esiintyy myös 1970-luvun artisteja, kuten Heart, Bread ja Carole King.
Egyptiläiset (Balkan)
Egyptiläiset ovat pääasiassa Kosovossa ja Makedoniassa elävä albaaninkielinen ryhmä. He eivät ole sukua Afrikan pohjoisosassa sijaitsevan Egyptin väestölle, joka koostuu pääasiassa arabeista.
Muut luokittelevat egyptiläiset usein osaksi romanien kansaa, mutta he itse pitävät itseään erillisenä ryhmänä. Heidän alkuperänsä on epäselvä. Erään teorian mukaan egyptiläiset polveutuvat Egyptistä Balkanille saapuneista mustalaisista. Toinen teoria esittää, että heidän esi-isänsä olisivat 300-luvulla Egyptistä saapuneita sotureita.
Kosovon ja Makedonian lisäksi joitakin egyptiläisiä elää Bosnia ja Hertsegovinassa, Kroatiassa, Bulgariassa, Kreikassa, Albaniassa, Serbiassa ja Vojvodinassa. Vuonna 1996 Kosovossa eli 87 000 ja vuonna 1994 Makedoniassa eli 3 169 egyptiläistä. Kosovon sodan jälkeen useat egyptiläiset ovat siirtyneet Kosovosta Serbiaan, Vojvodinaan ja Montenegroon.
Uskonnoltaan egyptiläiset ovat muslimeita.
Tšebyšovin summaepäyhtälö
Matematiikassa Pafnuti Tšebyšovin mukaan nimetyn Tšebyšovin summaepäyhtälön mukaan jos
ja
on
Vastaavasti jos
ja
on
Tšebyšovin summaepäyhtälön voidaan todistaa esimerkiksi suuruusjärjestysepäyhtälön avulla.
Tšebyšovin summaepäyhtälöstä on olemassa myös versio integroituville funktioille:
Jos "f" ja "g" ovat reaaliarvoisia integroituvia funktioita välillä [0,1], jotka ovat molemmat joko kasvavia tai väheneviä, on
Tulos voidaan yleistää minkä tahansa avaruuden integraaleille samoin kuin numeroituvan monelle integrandille.
Sintra
Sintra on Lissabonin läänissä, Portugalissa, sijaitseva kaupunki ja yksi UNESCOn maailmanperintökohteista. Se on myös suosittu turistikohde muun muassa Pena palatsin, Castelo dos Mourosin ja henkeäsalpaavan Sintra-Cascais luonnonpuiston, sekä kaupungin itsensä ansiosta.
Sintra sijaitsee Sintravuorten pohjoisrinteellä noin 25 kilometriä Lissabonista.
Maurien palatsi () on rakennettu 700- ja 800-luvuilla vuorenhuipulle. Toisella huipulla on Penan palatsi 1800-luvulta. Palatsin laajoissa puutarhoissa on yli 2 000 kasvilajia. Kuninkaallinen linna on itse Sintran kaupungissa. Se rakennettiin 1400-luvulla, ja kuningasperhe käytti sitä kesälinnanaan kun Lissabonissa oli epämiellyttävän kuuma.
Vuonna 1809 Lordi Byron kirjoitti ystävälleen Francis Hodgsonille, että hänen "täytyy huomauttaa Sintran olevan kaunein kaupunki maailmassa".
Suomalais-portugalilaisen laulajan Anna Abreun toinen kotikaupunki on Sintra.
Murphy
Murphy on muun muassa seuraavien henkilöiden sukunimi:
Keskivuoristo
Keskivuoristo () tarkoittaa vuoristoa, joka on melko matala eikä ylitä jotain tiettyä korkeutta. Tätä korkeutta ei ole määritelty tarkasti, se voi olla 500–1 500 metriä. Keskivuoristoilla ei vähäisen korkeutensa vuoksi ole paljon eri kasvillisuusvyöhykkeitä toisin kuin korkeammilla vuoristoilla. Vuorten laet ovat yleensä melko tasaisia.
Keskivuoristoja on runsaasti Keski-Euroopassa. Saksan kaikki vuoristot ovat Alppeja lukuun ottamatta keskivuoristoja, muun muassa Harz ja Erzgebirge. Myös kaikki Unkarin vuoristot ovat keskivuoristoja.
Dhyana
Dhyāna (sanskriittia) tai Jhāna (paalia) voi viitata meditaatioon yleensä tai meditaatiotilan tyyppiin tai syvyysasteeseen. Se on buddhalaisuuden avainkäsitteitä. Samaa tarkoittavia sanoja ovat kiinan chán ja japanin zen.
Paali-kaanonissa Buddha kuvailee kahdeksaa toistaan seuraavaa meditaatioon uppoutumisen tilaa eli jhānaa. Ensimmäiset neljä, puhtaiden hahmojen meditaatiotilat, liittyvät fyysiseen maailmaan ja viimeiset neljä, hahmottomat meditaatiotilat, liittyvät ainoastaan henkiseen maailmaan; neljässä ylimmässä jhānassa ei siis ole ruumiin kokemusta.
Pohjanmaan maanjäristys 1626
Pohjanmaan maanjäristys oli Pohjanmaalla vuonna 1626 tapahtunut maanjäristys, jonka voimakkuus oli välillä 4–5 Richterin asteikolla. Maanjäristyksen päivämääräksi on kirjattu 22. kesäkuuta 1626, ja se on tuntunut nykyisten Pohjois-Pohjanmaan ja Kainuun maakuntien alueilla. Järistystä pidetään Suomen historian tuhoisimpana, koska se on ainoa, joka on aiheuttanut merkittävää vahinkoa julkiselle rakennukselle.
Vuoden 1626 maanjäristys on mitä todennäköisimmin merkittävin aineellisia vahinkoja aiheuttanut tämäntyyppinen tapahtuma Suomen historiassa. Se muistetaan siitä, että Paltamon pitäjän kirkko Kainuun Paltaniemellä tuhoutui järistyksessä niin pahoin, että tilalle täytyi myöhemmin rakentaa uusi kirkko. Nykyinen Paltaniemen kuvakirkko lähellä Oulujärven rantaa on puolestaan rakennettu tämän seuraavan kirkon tilalle. Paltamon vanhan kirkon kohtalo on siis Suomen oloissa sangen erikoislaatuinen.
Maanjäristys aiheutti todennäköisesti Pohjanmaan ja Kainuun alueella muutakin vahinkoa, mutta näistä ei ole juuri tarkempaa tietoa. Väitetään kuitenkin Iin pitäjässä Perämeren rannikolla erään kokonaisen niemen jääneen veden alle saman maanliikunnan seurauksena.
Tämä myös Paltamon maanjäristyksenä tunnettu maanjäristys tapahtui siis kesäpäivänseisauksen aikaan 22. kesäkuuta 1626. Vain viikkoa myöhemmin, 30. kesäkuuta 1626, tapahtui puolestaan Napolissa suuri maanjäristys, jonka sanotaan vaatineen 10 000 kuolonuhria. Se on tähän mennessä viimeisin suuri järistys tuliperäisellä Napolin seudulla. On mahdollista, että näiden välillä on ollut jokin yhteys siinä mielessä, että Välimeren alueen mannerlaattojen liikunnot, jotka aiheuttivat Napolin maanjäristyksen, olisivat jo tätä ennen aiheuttaneet jännityksiä myös Pohjois-Euroopassa, jotka olisivat sitten purkautuneet Pohjanmaan järistyksessä.
Vaikka ennen seismografien tai edes tarkkojen muistiinpanojen aikaa tapahtuneiden järistysten voimakkuutta on vaikeaa tietää kovin tarkasti, on todennäköinen arvio Pohjanmaan järistyksen voimakkuudesta noin 4,6 Richterin asteikolla. Täten se kuuluu kymmenen voimakkaimman Suomessa vuoden 1500 jälkeen tapahtuneen järistyksen joukkoon. Voimakkuudessa tämä järistys jää siten selvästi jälkeen Perämeren maanjäristyksestä 1882. Perämerellä tuon vuoden kesäkuussa sattuneista kahdesta suuresta järistyksestä jälkimmäinen on Suomen tunnetun historian voimakkain, hieman yli 5 Richterin asteikolla, mutta Perämeren järistykset eivät aiheuttaneet merkittäviä tuhoja.
Fennoskandian alueella ei tapahdu suuria maanjäristyksiä, ja järistykset voimakkuudeltaan yli 4 Richterin asteikolla ovat harvinaisia. Tämän kokoluokan tapahtuma kestää vain noin kymmenen sekuntia eikä tavallisesti aiheuta juurikaan vahinkoja. Nämä pienehköt järistykset ovat pääasiassa seurausta Atlantin keskiselänteen aiheuttamista jännityksistä, harvemmin muista syistä kuten maankohoamisesta. Suomessa maan tärähtely on yleisintä pohjoisessa.
Jones
Jones on seuraavien tunnettujen henkilöiden ja kuvitteellisten hahmojen sukunimi:
Pyhä Lucius I
Pyhä Lucius I (k. 254) oli paavina kahdeksan kuukauden ajan vuodesta 253 – 5. maaliskuuta 254 saakka.
Hänen nuoruudestaan ei tiedetä juuri mitään, ei edes syntymävuotta. Hänet valittiin paaviksi kesällä 253, kun edeltäjänsä Pyhä Cornelius oli pakotettu lähtemään maanpakoon.
Perimätiedon mukaan Luciuksesta tuli marttyyri keisari Valerianuksen vainoissa.
Keskiyön aurinko
Keskiyön aurinko (myös yötön yö tai polaaripäivä) on luonnonilmiö, jossa aurinko ei laske horisontin alapuolelle vuorokauden aikana. Siitä syystä ilmiö on kaamoksen vastakohta. Ilmiö johtuu maapallon pyörimisakselin kaltevuudesta kiertorataan nähden. Ilmiö esiintyy ainoastaan napapiireillä ja sitä korkeammilla leveysasteilla. Ilmiö on sitä pidempi, mitä lähempänä napa-alueita on. Esimerkiksi Suomen pohjoisimmassa kohdassa, Nuorgamissa aurinko on horisontin yläpuolella yhtäjaksoisesti toukokuun 16. päivästä heinäkuun 29. päivään saakka eli 74 päivän ajan.
Jos valo ei taipuisi ilmakehässä, napapiiri olisi sen alueen rajana, jossa auringon keski­piste pysyy yhtenä päivänä vuodessa horisontin yläpuolella koko vuorokauden. Pohjoisella napa­piirillä tämä tapahtuu kesä­päivän­seisauksena 21. tai 22. kesäkuuta, ja eteläisellä napapiirillä 21. tai 22. joulukuuta (eli silloin, kun pohjoispuoliskolla on talvipäivänseisaus). Samoin napa­piirit olisivat myös kaamoksen rajoina. Auringon suuri koko ja valon taipuminen saavat kuitenkin aikaan, että ainakin auringon yläreuna näkyy ympäri vuorokauden suunnilleen yhden leveysasteen verran pohjoisen napapiirin eteläpuolella. Suomessa tämä raja kulkee hieman Kemin eteläpuolitse. Samoin keskiyön auringon raja on noin yhden asteen verran eteläisen napapiirin pohjoispuolella.
Koska eteläisen napapiirin eteläpuolella ei ole pysyvää ihmisasutusta, voi yöttömän yön helpoiten kokea pohjoisella napapiirin alueilla - Alaskassa, Kanadassa, Grönlannissa, Islannissa, Norjassa, Suomessa, Ruotsissa ja Venäjällä. Päinvastainen tapahtuma, jossa aurinko ei vuorokauden aikana nouse horisontin yläpuolelle on nimeltään kaamos tai polaariyö.
Punaiset messiaat
Punaiset messiaat oli pääasiallisesti vuosina 1991–1998 toiminut porvoolainen punk rock-yhtye. Se aloitti osana 90-luvun alun kotimaista punk/hc-skeneä mutta alkoi pian yhdistelemään musiikkiinsa progressiivisia elementtejä. Punaiset messiaat oli vuodesta 1993 lahtelaisen Levy-yhtiön ensimmäisten kiinnitysten joukossa. Esiintyminen muiden ns. punkpop-yhtyeiden kanssa vaikutti myös Punaisten messiaiden musiikkityyliin. Eniten kaupallista menestystä niittänyt toinen albumi Lemmentykki oli rock- ja punkpop-vaikutteinen, kun taas muut levyt olivat musiikillisesti kunnianhimoisempia.
Vaihtelevilla kokoonpanoilla esiintyneen Punaisten messiaiden ura sisälsi useita äänitteitä, pienimuotoisia kiertueita sekä radio- ja tv-esiintymisiä. Syksyllä 1997 laulaja-lauluntekijä Piet muutti asumaan Lontooseen. Muut jäsenet jatkoivat vielä seuraavaan vuoteen uuden laulajan, Sarkka Raudan kanssa, kunnes toiminta ehtyi. Punaiset messiaat koottiin uudelleen 1999 Pietin muutettua takaisin Suomeen. Yhtye soitti vielä kolme konserttia ja äänitti materiaalin neljättä albumiaan varten kesällä 2000. Levy jäi kuitenkin viimeistelemättä, koska sen tekovaiheessa jäsenten mielenkiinto alkoi kohdistua enemmän muihin projekteihin, mm. Dolchamariin, jossa Piet edelleen vaikuttaa. Stöde, Kessu ja Läynde soittavat yhä yhdessä. Heillä on nykyisin Luode-niminen yhtye. Lende soitti Lordissa koskettimia 2005-2012 käyttäen taiteilijanimeä "Awa". Vuonna 2018 Lende liittyi Dingoon kosketinsoittajaksi.
GWAR
GWAR on yhdysvaltalainen metalliyhtye, joka on tunnettu hirviöasuistaan ja kauhuelementtejä sisältävistä esityksistään.
GWARin ensimmäinen albumi "Hell-O" (1988) oli tyyliltään punk rockia, mutta toinen "Scumdogs of the Universe" (1990) vei yhtyeen kohti thrash metalia. "Scumdogs of the Universe" on myös ensimmäinen GWAR-albumi, jossa laulaa enemmän kuin kaksi laulajaa. "Hell-O:lla" lauloivat vain Techno Destructo ja Oderus Urungus. "Scumdogsilla" laulavat myös Sleazy P. Martini (Slaughterama), Sexecutioner (Sexecutioner) ja Beefcake the Mighty (Cool Place to Park). Albumi oli myös ensimmäinen albumi Danielle Stampelle (Slymenstra Hymen), Michael Derksille (Balsac the Jaws of Death), Chuck Vargalle (Sexecutioner) ja Brad Robertsille (Jizmak Da Gusha). "Scumdogs of the Universe" on yhtyeen toistaiseksi parhaiten myynyt albumi.
Seuraava albumi "America Must Be Destroyed" (1992) jatkoi thrash metal -linjaa. Albumista on myös tehty elokuva "Phallus in Wonderland" ja julkaistu EP "The Road Behind". ”The Road Behind” -kappaleen kertosäkeen lauloi Beefcake the Mighty.
GWAR jatkoi uraansa albumeilla "This Toilet Earth" (1994) ja "Ragnarök" (1995). Jälkimmäisen aikoihin julkaistiin myös elokuva "Rendezvous with Ragnarök". "Carnival of Chaos" -albumin (1997) myötä yhtye palasi hieman punk-tyylin suuntaan. "We Kill Everything" (1999) puolestaan on luokiteltu hard rockiksi. Vuonna 2000 GWAR julkaisi ensimmäisen livealbuminsa "You’re All Worthless and Weak".
Sittemmin GWAR on julkaissut thrash-tyyliset albumit "Violence Has Arrived" (2001) ja "War Party" (2004). "Beyond Hell" (2006) on yksi ainoista GWAR-albumeista, jossa laulaa pelkästään Oderus Urungus.
Joulukuussa 2008 GWAR herätti pahennusta kerskumalla huumeilla ja haukkumalla muita kuuluisia maskeja käyttäviä yhtyeitä. Laulaja Oderus Urungus kertoi hakkaavansa kuuluisat Slipknotin ja Lordin mennen tullen ja kutsui yhtyeen laulajaa Mr. Lordia ”kuminaamaiseksi paskaksi”. Samassa haastattelussa GWAR haukkui Slayer-kitaristi Kerry Kingiä.
Kitaristi Cory Smoot löydettiin kuolleena 3. marraskuuta 2011. Yhtye on hyllyttänyt Flattus Maximuksen hahmon ja jatkaa nelimiehisenä.
Yhtyeen keulakuva Dave Brockie (Oderus Urungus) löydettiin kodistaan kuolleena 23.3.2014. Hän oli menehtyessään 50-vuotias.
Pius VI
Pius VI (27. joulukuuta 1717 – 29. elokuuta 1799), syntymänimeltään Giovanni Angelo Braschi, toimi paavina 15. helmikuuta 1775 – 29. elokuuta 1799.
Braschi opiskeli jesuiittojen koulussa lakia, ja pääsi kardinaalin sihteeriksi.
Hänen valintansa paaviksi kesti neljä kuukautta ennen kuin jesuiittojen vastustajat myönsivät, että Braschi oli toimissaan ja lausunnoissaan hyvin maltillinen ja kelpaisi heillekin paaviksi.
Virkakautensa alkuvaiheessa Pius VI puuttui Kirkkovaltion korruptoituneeseen hallintoon.
Vuonna 1791 paavi tuomitsi Ranskassa annetun ihmisoikeuksien julistuksen, koska se edisti uskonnonvapautta eikä tunnustanut Ranskaa katoliseksi valtioksi.
Vuonna 1798 ranskalaiset hyökkäsivät Roomaan ja ottivat paavin vangiksi. Hänet vietiin ensin Sienaan ja sieltä Firenzen lähelle. Kun Ranska julisti sodan Toskanalle, paavi siirrettin Parman, Torinon ja Grenblen kautta Valenciaan, missä hän kuoli vuonna 1799.
Pius VI oli siihenastisista historiallisista paaveista tehtävässään pitkäaikaisin.
Tšebyšovin epäyhtälö
Todennäköisyyslaskennassa Tšebyšovin epäyhtälön mukaan todennäköisyysavaruudessa lähes kaikki todennäköisyysjakauma jakautuu keskiarvon lähelle. Epäyhtälö on nimetty Pafnuti Tšebyšovin mukaan
Epäyhtälö esitetään usein mittateorian avulla. Tällöin todennäköisyysteoreettinen väittämä on mittateoreettisen väittämän erikoistapaus.
Olkoon ("X",Σ,μ) mitta-avaruus ja "f" laajennettu reaaliarvoinen mitallinen funktio "X":ssä. Tällöin kaikilla reaaliluvuilla "t" > 0,
Yleisemmin, jos "g" on epänegatiivinen reaaliarvoinen mitallinen funktio, joka ei ole vähenevä "f":n määrittelyjoukossa, on
Edellinen väitös seuraa asettamalla 
ja valitsemalla "f":n asemesta |"f"|.
Olkoon "X" satunnaismuuttuja odotusarvonaan μ ja äärellisenä varianssinaan σ. Tällöin kaikilla reaaliluvuilla "k" > 0,
Ainoastaan tapaukset "k" > 1 tarjoavat hyödyllistä tietoa.
Esimerkiksi valitsemalla "k"=√2 huomataan, että vähintään puolet annetun jakauman arvoista sijaitsevat välillä (μ − √2 σ, μ + √2 σ).
Tšebyševin epäyhtälöä käytetään todistamaan heikko suurten lukujen laki.
Tanssii susien kanssa
Tanssii susien kanssa ("Dances with Wolves") on Kevin Costnerin ohjaama yhdysvaltalainen parhaan elokuvan Oscarin voittanut eeppinen draamaelokuva vuodelta 1990. Se kertoo Yhdysvaltojen armeijan ratsuväen upseerista, joka ystävystyy sioux-intiaanien kanssa, ja joutuu uhraamaan uransa ja suhteensa omaan kansaansa. Elokuvan päärooleissa esiintyvät Kevin Costner, Mary McDonnell ja Graham Greene.
Elokuva perustuu Michael Blaken samannimiseen kirjaan. Costner innosti Blakea kirjoittamaan tämän ideasta vuonna 1986, kun Costner oli vielä melko tuntematon. "Dances with Wolves" julkaistiin lopulta vuonna 1988 taskukirjana monen kustantajan hylättyä sen.
"Tanssii susien kanssa" oli vuoden 1991 Oscar-gaalan suurin palkintorohmu. Se voitti seitsemän Oscaria 12 ehdokkuudestaan mm. paras elokuva ja paras ohjaus. Elokuva palkittiin myös parhaan draamaelokuvan Golden Globella, joita se voitti yhteensä kolme. BAFTA-palkintoja elokuvalle ei mennyt yhtään yhdeksästä ehdokkuudesta huolimatta. Lisäksi John Barry voitti Grammy-palkinnon parhaasta sävellystyöstä televisioon tai elokuvaan.
Ehdokkaana:
Ehdokkaana:
Ehdokkaana:
Onnen kulissit
Onnen kulissit ("Reversal of Fortune") on yhdysvaltalainen vuoden 1990 draamaelokuva. Se kertoo tositarinan seurapiirirouvasta Sunny von Bülow'sta, joka joutuu pysyvään koomaan, ja oikeudenkäynnistä, jossa Sunnyn miestä Claus von Bülow'tä syytetään murhanyrityksestä, ja sitä seuranneesta syyttömäksi julistamisesta.
Elokuva pohjautuu Clausin asiajajana toimineen Alan Dershowitzin romaaniin. Sen on ohjannut Barbet Schroeder ja pääosia esittävät Glenn Close, Jeremy Irons ja Ron Silver.
Jeremy Irons voitti roolisuorituksestaan sekä parhaan miespääosan Oscarin että Golden Globen. Lisäksi elokuva oli ehdolla kahteen muuhun Oscariin ja kolmeen Golden Globeen.
"The New York Timesin" kriitikot valitsivat "Onnen kulissit" vuonna 2004 yhdeksi kaikkien aikojen tuhannesta parhaasta elokuvasta maailmassa.Ehdokkaana:
Ehdokkaana:
"Video-oppaassa" vuodelta 1994 Kati Sinisalo luonnehtii "Onnen kulisseja" hyytävän kylmäksi avioliittodraamaksi ja antaa sille neljä tähteä viidestä, mikä vastaa sanallista arviota ”erinomainen”.
Persson Motorsport
Persson Motorsport on autourheilutalli, jonka perusti ruotsalainen rata-autoilija Ingmar Persson vuonna 1993. Talliin kuuluu 21 jäsentä ja Persson itse toimii tallipäällikkönä. Talli on toiminut Saksan DTM:ssä ja FIA:n GT-autojen mestaruussarjassa. Vuodesta 2000 Perssonin talli on toiminut yhtäjaksoisesti DTM:ssä ja kuljettajina ovat olleet mm. Jean Alesi, Paul di Resta, Christijan Albers ja Bruno Spengler.
Persson on tunnettu nuorten, lupaavien kuljettajien ajattamisesta, mutta vuonna 2006 Persson teki poikkeuksen. Hän hankki tallinsa ykköskuljettajaksi ranskalaisen F1-veteraanin Jean Alesin. Alesin ja hänen edellisen DTM-tallinsa päällikön välit olivat tulehtuneet ja Alesi päätti vaihtaa Perssonin talliin, vaikka joutuikin ajamaan vuoden 2005 autolla. Tallin myönteinen ja ammattitaitoinen ilmapiiri kuitenkin saivat Alesin tekemään sopimuksen Perssonin kanssa. Kauden neljässä ensimmäisessä kisassa Alesi ajoi pisteille jättäen taakseen monta vuoden 2006 autoa, mm. kolmasti Mika Häkkisen. Kauden 2006 Nürburgringin sadekisassa Alesi loisti vanhalla autollaan nousten 14. sijalta neljänneksi ja ollen kolmanneksi nopein Mercedes-kuljettaja ja nopein vuoden 2005 autoista. Kauden 2006 loppupisteissä Persson Motorsport oli viides.
Kaudella 2007 Gary Paffett otti Jean Alesin paikan, kun Alesi vaihtoi toiseen kilpa-autosarjaan. Tallissa jatkaa Margaritis ja uutena mukaan tuli Paul di Resta. Paffett ja Margaritis ajavat vuoden 2006 autoilla, di Resta vuoden 2005 versiolla.
Kauden toisessa kisassa Persson Motorsport teki jättiyllätyksen, kun Gary Paffett voitti kisan ja Paul di Resta oli toinen. Margaritis varmisti kaikkien tallin kuljettajien pääsyn pisteille ollen kahdeksas. Tallin kuljettajat toivat pisteitä tasaisesti läpi kauden ja talli oli loppupisteissä neljäs.
Kaudella 2009 talli oli loppupisteissä viides.
Tšernogorsk
Tšernogorsk (, hakassiksi Харатас, "Haratas") on kaupunki Hakassiassa Etelä-Siperiassa Venäjällä, 18 kilometriä tasavallan pääkaupungista Abakanista pohjoiseen. Hallinnollisesti Tšernogorsk on suoraan tasavallan hallinnon alainen kaupunkipiiri, johon kuuluu noin 72 000 asukkaan kaupungin ohella 2 600 hengen Prigorskin kaupunkityyppinen taajama. Kaupunkipiiriä ympäröi Ust-Abakanin piiri.
Neuvostoliiton aikana kaupungissa sijaitsi työleiri.
Asukasluvun kehitys:
Pommern
Pommern tarkoittaa seuraavia asioita:
Paranthropus
Paranthropus on muinainen ihmisapinoihin kuuluva suku. Suvun lajit olivat kahdella raajalla käveleviä apinaihmisiä, jotka todennäköisesti erosivat jossain vaiheessa läheisestä "Australopithecus"-suvusta, johon vielä jokin aika sitten suvun lajit luokiteltiin. Osa suvun lajeista oli olemassa todennäköisesti vielä samaan aikaan kun suku "Homo" syntyi (joka polveutui edeltävästään "Australopithecus"-suvusta tai pikemminkin litteänaamaisesta kenianihmisestä).
"Paranthropus" ilmaantui karkeasti noin 2,7 miljoonaa vuotta sitten pleistoseenikauden alussa. "Paranthorpus boisei" -lajin aivotilavuus oli noin 40 % nykyihmisen aivotilavuudesta. Lajit olivat noin 130–140 senttimetriä pitkiä ja hyvin lihaksikkaita. Suvun lajien uskotaan eläneen metsäisillä alueilla, toisin kuin "Australopithecus"-suku, joka eli ruohikkoisilla alueilla.
Suvun käyttäytyminen poikkesi huomattavasti esi-ihmisistä, koska se ei ollut läheskään yhtä sopeutunut elämään alueillansa eikä osannut käyttää luonnonvaroja hyväkseen tehokkaasti. Todisteiden mukaan suvun fysiologia oli sopeutunut Afrikasta maan alta löytyvien ympärivuotisten kasvien ja juureksien syömiseen. Esi-ihmiset olivat samaan aikaan sopeutuneet syömään huomattavasti laajempaa valikoimaa kasviksia ja omaksuivat jossain välissä raadonsyönnin kautta lihansyönnin.
Kiistely tieteellisestä luokittelusta on jatkunut vuosikymmeniä, mutta nykyisin suku erotetaan "Australopithecus"-suvusta. Osa lajeista mahdollisesti eli vielä varhaisten ihmislajien aikaan. Lajit olivat gorillamaisia ja näyttivät loittonevan "Homo"-suvun edustamasta ihmismäisyydestä poispäin.
Myöhäiset suvun edustajat eivät tiettävästi olleet niin älykkäitä, kuin varhaiset ihmislajien edustajat, mutta niillä oli isommat aivot kuin "Australopithecus"-suvun edustajilla. Joidenkin todisteiden valossa näyttää siltä, että ne käyttivät myös alkeellisia työkaluja, jotka eivät kuitenkaan olleet niin kehittyneitä kuin "Homo habilisin" käyttämät. Lajit eivät myöskään osanneet puhua primitiivistä kieltä tai käsitellä tulta.
Tutkijat eivät juuri usko, että joku suvun lajeista olisi ollut oman sukumme alkuna..
Kaulaliina
Kaulaliina on kaulaa peittävä pitkänomainen suorakaiteen muotoinen vaatekappale. Materiaalina on tekstiili. Kaulaliina kiedotaan kaulan ympärille yhden tai useamman kerran ja päät jätetään joko vapaiksi tai takin alle. 
Kaulaliinan voi tehdä itse joko virkkaamalla tai neulomalla. 
"Kauluri" on kaulaa suojaava kaulaliinaa vastaava tekstiili, mutta se on tarkoitettu puettavaksi. Siinä on päänaukko sekä korkea kaulusosa, eikä sitä kiedota kaulan ympärille.
USA Today
USA Today on yhdysvaltalainen valtakunnallinen sanomalehti. Lehteä julkaisee Gannett-mediayhtiö, ja sen toimituksellinen linja on konservatiivinen ja maltillisen oikeistolainen. Maailman sanomalehtien ja uutiskustantajien liiton vuoden 2016 yhteenvedon (WAN-IFRA 2016) mukaan "USA Today" oli levikiltään maailman kolmanneksi suurin sanomalehti 4,139 miljoonan numeron levikillään (tiedot viittaavat vuoden 2015 tilanteeseen).
Englanninkielisten sanomalehtien (suuri sivukoko) joukossa se oli levikiltään maailman ykkönen, kun "The Times of India" oli toiseksi suurin. USA Today oli vuosikausia Yhdysvaltain myydyin lehti yli kahden miljoonan päivittäislevikillään. Levikki laski kuitenkin syksystä 2008 syksyyn 2009 aikana ennätykselliset 17 prosenttia kaikkien aikojen alhaisimpaan lukuunsa 1,88 miljoonaan, jolloin The Wall Street Journal ohitti sen. USA Today puolustautui tuolloin olevansa yhä levikiltään suurin, jos vain painetut lehdet lasketaan. "The Wall Street Journalilla" oli tiettävästi ainakin 350 000 nettitilaajaa.
Vuonna 1982 perustettu "USA Today" pyrki alusta alkaen olemaan niin kutsutun televisiosukupolven sanomalehti. Sen pääuutiset ovat valtakunnallisia ja lehti lähetetään satelliitin välityksellä aluepainoihin ympäri Yhdysvaltoja Virginian osavaltion Arlingtonissa, Washingtonin esikaupungissa, sijaitsevasta pääkonttorista. Lehdellä on painot myös Euroopassa ja Aasiassa kansainvälistä jakelua varten.
"USA Today" keskittyy lyhyisiin ja myyviin uutisiin, eikä se pyri taustoittamaan niitä kovinkaan laajalti. Sen sijaan se panostaa uutistensa esilletuomiseen ja näyttävyyteen korostamalla uutisten ohessa selkeitä taulukoita, kaavioita ja erityisesti valokuvia ja muutakin kuvitusta. Tämä erotti sen eritoten perustamisensa aikaan muista amerikkalaisista suurista sanomalehdistä, jotka yleensä luottivat asiatyyliin ja analysointiin eivätkä juuri julkaisseet kuvia, antaen harmaan yleisvaikutelman. Toisaalta värikäs ja aggressiivisesti markkinoitu lehti sai pian pilkkanimen "McPaper", mikä taas oli viittaus McDonald'sin harjoittamaan samantyyppiseen markkinointiin.
"USA Todayn" perusti 15. syyskuuta 1982 Gannettin tuonaikainen johtaja Al Neuharth, ja lehti on nykyään saavuttanut kymmeniä alueellisia lehtiä julkaisevan ja joitakin alueellisia tv-kanavia omistavan Gannett-konsernin lippulaivan aseman. Sen ensimmäisenä toimituksellisena johtajana 1982–1991 oli John Seigenthaler Senior, joka sittemmin oli keskeinen henkilö englanninkieliseen Wikipediaan liittyneessä jupakassa. "USA Today" hyödynsi alusta alkaen satelliitteja tiedonsiirrossaan ja oli ensimmäinen lehti, joka toimitti päivän lehden toimituksesta painokeskuksiin tällä tavoin. Vuonna 2001 päätoimitus siirtyi uuteen 12-hehtaariseen rakennukseen. Maaliskuussa 2004 lehteä ravisteli skandaali, kun ilmeni, että sen pitkäaikainen arvostettu avustaja Jack Kelley oli keksinyt uutisia omasta päästään. Lehti joutui selvittämään, mitkä Kelleyn jutuista olivat aitoja, ja julkaisi etusivullaan anteeksipyynnön.
Leski
Leski on avioliitossa tai rekisteröidyssä parisuhteessa ollut luonnollinen henkilö, jonka puoliso on kuollut liiton voimassa ollessa. Leski on myös siviilisääty. Leskinaiset ovat yleisempiä kuin leskimiehet, koska naiset elävät keskimäärin miehiä pidempään.
Aviopuolison kuoleman jälkeen leskellä oli "suruaika", leskenvuosi, jonka aikana hän suri kuollutta läheistään. Kristinuskon mukaan avioliitto päättyy kuolemaan. Suruaikana uudelleenavioitumista ei katsottu hyvällä entisajan yhteiskunnassa.
Leskellä on avio-oikeus puolison omaisuuteen, ellei sitä ole avioehtosopimuksella poistettu. Vanhemmassa lainsäädännössä avio-oikeuden nimitys oli "naimaosa". Leskellä on oikeuksia jäämistöoikeuden perintökaaressa. Leskelle maksetaan leskeneläkettä tietyissä tilanteissa.
Vielä 1800-luvulla oli yleistä Kiinassa ja Intiassa, että leski murhataan (tai leski tekee itsemurhan) pian miehensä kuoleman jälkeen.
Nigeriassa lukuisten yhteisöjen leskiriitteihin kuuluu se, että leski juo veden jolla kyseisen naisen kuolleen miehen ruumis on pesty. Uskomus on sellainen, että leski menehtyy pesuveden juomiseen, jos hän on tehnyt jotain miehen kuolemista edesauttavaa.
William Jones
Sir William Jones (28. syyskuuta 1746 Lontoo – 27. huhtikuuta 1794 Kalkutta) oli brittiläinen itämaantutkija ja lakimies, sekä vuodesta 1783 korkeimman oikeuden tuomari Kalkutassa. Hän sai mainetta myös kielitieteilijänä; nykyään hänet tunnetaan parhaiten työstään indoeurooppalaisen kielikunnan tutkimuksessa.
Intiassa brahmaanien luona Jones oppi sanskritia, ja havaitsi ensimmäisenä tuon Intian klassisen kielen sukulaisuuden kreikkaan, latinaan, goottiin ja kelttiläisiin kieliin. Hänestä tuli siten tärkeä uranuurtaja uudelle tieteenalalle, indoeurooppalaiselle kielitieteelle, jota on välillä kutsuttu myös indogermanistiikaksi.
William Jones syntyi Lontoossa, ja hänen samanniminen isänsä oli matemaatikko. Nuori Jones osoittautui kielellisesti erittäin lahjakkaaksi, ja oppi jo varhain kreikan ja latinan sekä farsin ja arabiaa. Kaiken kaikkiaan hän hallitsi elämänsä aikana täysin 13 eri kieltä ja kohtuullisen hyvin vielä 28 muuta kieltä. Huolimatta isänsä varhaisesta kuolemasta poika kykeni käymään yliopiston ja aloittamaan uran kielenkääntäjänä. Hänen julkaisemansa on "Histoire de Nader Chah", käännös farsinkielisestä alkuteoksesta.
Alkaen vuodesta 1770 Jones opiskeli oikeustiedettä. Tämä ala toi hänet lopulta Intiaan, kun hänet nimitettiin vuonna 1783 Bengalin korkeimpaan oikeuteen Kalkutassa, joka tuohon aikaan oli brittiläisen Intian pääkaupunki.
Intialaisesta kulttuurista viehättyneenä hän perusti yhdistyksen "Asiatic Society", jonka tehtävänä oli tutkia bengalilaista yhteiskuntaa. Hän kirjoitti oikeuslaitoksesta, musiikista, kirjallisuudesta, kasvitieteestä ja maantieteestä, sekä sen ohella käänsi merkittäviä intialaisia kirjoja. Hänen epäsuoraksi ansiokseen voidaan laskea myös tietty osa Englannin romantiikan ajan runouden tyylistä, sillä hänen käännöksensä ”itäisestä” runoudesta innoittivat osaltaan tätä tyylisuuntaa, jonka edustajiin kuuluivat esimerkiksi Samuel Taylor Coleridge ja lordi Byron.
Nykyään William Jones on tunnettu nimenomaan siitä, että hän oivalsi ensimmäisenä sanskritin samankaltaisuuden kreikkaan ja latinaan. Teoksessa "The Sanscrit Language" (1786) hän esitti, että kaikilla kolmella kielellä oli yhteinen alkuperä, ja että ne lisäksi olivat sukua myös niin goottilaisille ja kelttiläisille kielille kuin myös persian kielelle. Tämä oli ensimmäinen viittaus kokonaisen indoeurooppalaisen kielikunnan olemassaoloon ja myös ensimmäinen käytännön sovellus nykyaikaisesta vertailevasta kielitieteestä.